1970-e na filmu
1970-e na filmu su trajale od 1970. do 1979. te su obuhvatile razne značajne događaje, kao što je potpuno otvoren prikaz erotike i seksa na filmu; prvo korištenje psovki na mainstream filmu; uspona žanra filma katastrofe; utjecaja hippie kulture koja je dovela do socijalnog angažmana i jačanja bavljenja ljudskim pravima u kinematografiji, poput otvorenog prikazivanja LGBT osoba u pozitivnom svjetlu ili razbijanja tabu tema o Vijetnamskom ratu. Desetljeće je zabilježio i spektakularan povratak Marlona Branda filmu, koji je prije već bio "otpisan" glumac, kao i prva pojava video uređaja, čime započinje konkurencija kino dvoranama.

Događaji i trendovi 
 filmski kritičar Roger Ebert pravi jedan od rijetkih izleta u spisateljske vode scenarijem za bizarnu dramu Preko doline lutaka koju je režirao Russ Meyer.
 Bud Spencer i Terence Hill snimaju vestern komediju Zovu me Trinity koja navještava kraj tzv. "špageti vesterna" te postaje jedan od najgledanijih talijanskih filmova godine. Iako su prije glumili u ozbiljnim vesternima, ova komedija uspostavlja njihovu dobitnu kombinaciju koja će ih učiniti popularnim među europskom publikom 1970-ih i 1980-ih.
 Trostruko razbijanje tabua na filmu 1970: Robert Altman se ističe hvaljenom antiratnom satirom MASH o Korejskom ratu, koju su neki interpretirali kao alegoriju na Vijetnamski rat koji je tada bio u punom jeku. Glavne uloge tumače Donald Sutherland i Elliott Gould. Po nekim navodima, to je prvi američki hollywoodski film u kojem se čula riječ "fuck" ("jebote"), iako su još 1967. godina dva britanska filma već probili i tu barijeru. Mike Nichols režira satiru Kvaka-22 u kojoj se razbija još jedan američki filmski tabu: po prvi puta pokazuje se čovjek kako sjedi na WC-u. Iste godine, The Boys in the Band prvi je hollywoodski dugometražni film koji se otvoreno bavi LGBT tematikom te gay osobe prikazuje sa razumijevanjem.
 Uspon blaksploatacijskog žanra u SAD-u, jeftinih akcijskih, horor ili krimi filmova u kojima glume crnci.
 Michael Wadleigh dobio je zadatak pratiti Woodstock festival, "za svaki slučaj" ako nešto bude od njega. Snima četverosatni dokumentarac Woodstock koji postaje jedan od najhvaljenijih filmova tog žanra i ultimativni dokument događaja.
 Francis Ford Coppola režira gangstersku dramu Kum, filmsku ekranizaciju istoimenog romana kojeg je napisao Mario Puzzo. Film je dobio pohvale kritičara, nagrade te postao najkomercijalniji film u američkim kinima te godine. Glavni glumac Marlon Brando doživljava renesansu karijere. Za sljedeće filmove, Superman i Apokalipsa danas, dobiva astronomske svote od preko 3 milijuna $ za samo epizodne nastupe.
 Duboko grlo postaje jedan od najkomercijalnijih pornografskih filmova svih vremena uz proračun od 25.000$ i ukupnu zaradu koja se procjenjuje na oko 30 do 50 milijuna $. Film simbolično otvara "zlatno razdoblje" pornografske industrije a glavne glumica Linda Lovelace postaje tražena zvijezda te branše.
 Pojava video industrije: poduzeće AVCO Cartrivision 1972. objavljuje prvi video rekorder uz pomoć kojeg je postojala mogućnost i gledanja popularnih filmova studija Columbia Pictures snimljenih unaprijed na traci, putem posuđivanja ili kupovanja -- tri godine prije nego je Sony na tržište izbacio Betamax video rekorder. Ipak, usprkos ovom vizionarskom potezu, poduzeće je bankrotiralo godinu dana kasnije. Istodobno, Sony je na tržište objavio U-Matic liniju rekordera videokaseta. 1976. JVC je na japansko tržište izbacio VHS, novi videoformat. Prve VHS videotrake i video rekorderi su svaki pojedinačno koštali po 885 $, iako su s vremenom postali znatno jeftiniji. VHS je trebao postati konkurencija Betamaxu, što je dovelo do borbe za prevlast na video tržištu koja će trajati sve do 1988.
 Mačak Fritz Ralpha Bakshija prvi je dugometražni animirani film u povijesti koji je dobio oznaku X, čime je zabranjen osobama mlađima od 17 godina.
 1974. - uzdizanje žanra film katastrofe premijerom tri predstavnika: Aerodrom 1975., Potres i The Towering Inferno. Sva tri postaju veliki hitovi te pokreću val filmova katastrofe sljedećih godina.
 Micanje granica cenzure i početak otvorenog prikaza seksa i erotike na filmu: talijanski redatelj Pier Paolo Pasolini završava svoju 'trilogiju života' filmom Cvijet 1001 noći u kojoj je prikazao ljubavne zgode; Bernardo Bertolucci spaja erotiku sa egzistencijalnim i marksističkim razmišljanjem; dok se 1976. u Japanu dovršava erotska drama Nagise Oshime Carstvo čula o dvoje ljubavnika koji imaju spolni odnos gotovo tijekom cijelog filma.
 1975. talijanka Lina Wertmüller prva je žena u povijesti nominirana za Oscara za najboljeg redatelja za crnu komediju Pasqualino ljepotan, prvi film koji prikazuje Holokaust i život u logorima Drugog svjetskog rata na satiričan način. Glavne uloge tumače Giancarlo Giannini i Fernando Rey.
 Pier Paolo Pasolini režira i kontroverznu horor dramu Salo ili 120 dana Sodome u kojoj je fašizam prikazao kao varijantu tendencije vladara i političara za apsolutnom moći i zloupotrebom iste. Film je do danas zabranjen u raznim zemljama zbog pomicanja granica prikaza nasilja i okrutnosti na filmu. Pasolini, čiji je brat i sam ubijen od fašista tijekom Drugog svjetskog rata, ubijen je nedugo prije premijere filma u još uvijek nerazjašnjenim okolnostima.
 Prosječna cijena američke kino ulaznice 1975. bila je 2,03 $. 
 Garrett Brown izumio "Steadicam" (fluidnu pokretnu kameru) u glazbenom biografskom filmu Na putu slave koji je režirao Hal Ashby. Za tu upotrebu Steadicama, koji će kasnije biti masovno korišten na filmu, film je osvojio Oscara za fotografiju.
 George Lucas je postigao kulturni fenomen SF bajkom Ratovi zvijezda koji postaje najkomercijalniji film u američkim kinima 1970-ih, te najkomercijalniji film do tada, sve do pojave E.T.-a 1982. Ratovi zvijezda su prijelomni zbog revolucionarnih vizualnih efekata i postavljanja ZF kao ozbiljnog filmskog žanra. Također je uveo novinu time što je dokazao kako ljetna distribucija filma u kinima također može biti uspješna, pošto se tada smatralo da je publika tijekom tog razdoblja nezainteresirana za filmske projekcije, te promoviranje filma po stripovskim konvencijama. Glavne uloge tumače Mark Hamill, Harrison Ford, Carrie Fisher i Alec Guinness.
 Woody Allen režira svoj prvi ozbiljni dugometražni film, tragikomediju Annie Hall u kojoj prikazuje raspad veze sa Diane Keaton. Annie Hall je pri dodjeli Oscara pobjedila Ratove zvijezda i osvojila Oscar za najbolji film, ali je Allen odbio sudjelovati na ceremoniji dodjele nagrada te umjesto toga svirao jazz u jednom pubu.
 Uz Ratove zvijezda, premijeru doživljava još jedan prijelomni ZF film, Bliski susreti treće vrste kojeg je režirao Steven Spielberg, ali na tematiku NLO-a. Glavne uloge tumače Richard Dreyfuss, François Truffaut i Teri Garr.
 1979. Hayao Miyazaki režira svoj prvi dugometražni anime film, Cagliostrin dvorac.
 1979. u američka kina se pušta Alien, jedan od prijelomnih ZF horor filmova. Režirao ga je Ridley Scott a glavne uloge tumače Tom Skeritt i Sigourney Weaver.
 Skupina Monty Python razbija i posljednji tabu, onaj religijske dogme: objavljuju komediju Brianov život. Iako se u filmu glavni junak Brian jasno odvaja od lika Isusa Krista koji se javlja samo u jednoj sceni, film izaziva kontroverze i prosvjede religioznih skupina. Glavni glumci John Cleese i Michael Palin moraju javno braniti film u jednoj britanskoj TV emisiji te ukazuju da film nije napad na kršćanstvo već satira na ponašanje ljudi kao u krdu kada slijede nekog vođu.
 Peter Sellers, nakon sedam godina lobiranja, nastupa u svojem dugo iščekivanom filmu, Dobro došli, gospodine Chance kojeg je režirao Hal Ashby. Sellers za film pobire pohvale kritičara te je htio igrati glavnu ulogu u filmu odmah nakon što je pročitao istoimeni roman koji je napisao Jerzy Kosinski.
 Krešo Golik režira glazbenu komediju Tko pjeva zlo ne misli koju neki smatraju "najzagrebačkijim filmom" i najboljim hrvatskim filmom 20. stoljeća. Hajrudin Krvavac režira partizanski film Valter brani Sarajevo koji postaje jedan od najpopularnijih filmova Jugoslavije te godine. Distribuiran je i u Kini gdje je također privukao zanimanje gledatelja. Krsto Papić snima jedan od rijetkih filmova fantastike na području Jugoslavije, Izbavitelj, o ljudima-štakorima koji preuzimaju vlast. Glavnu ulogu tumači Ivica Vidović. Dječji film Vlak u snijegu, zasnovan na istomenom romanu Mate Lovraka, postiže veliku gledanost u Jugoslaviji. Lordan Zafranović režira antiratnu dramu Okupacija u 26 slika o Dubrovniku tijekom Drugog svjetskog rata. Film izaziva kontroverze i podvojene reakcije: jedni ga hvale, dok ga drugi kritiziraju. Jugoslavenski crni val završava 1972., a jedan od njegovih pripadnika je i Dušan Makavejev, čiji je eksperimentalni film W. R. - Misterije organizma Roger Ebert svojedobno čak uvrstio u svoju listu "velikih filmova".

Najkomercijalniji filmovi 1970-ih 
Na ljestvici 10 najkomercijalnijih filmova 1970-ih po prvi puta se na prvom mjestu nalazi jedan ZF film, Ratovi zvijezda. Četiri filma su komedije − Žalac, Briljantin, Smokey i Bandit i Životinjsko bratstvo − a Steven Spielberg je redatelj zastupljen sa čak dva filma, Ralje i Bliski susreti treće vrste. Superman je prva filmska adaptacija superjunaka iz stripa koja je dospijela na ljestvicu 10 najuspiješnijih.

Značajniji filmovi 
 1970 - Patton, M*A*S*H, The Conformist, Tko pjeva zlo ne misli
 1971 - The French Connection, A Clockwork Orange, The Last Picture Show, WR: Misterije organizma
 1972 - The Godfather, Aguirre, the Wrath of God, The Discreet Charm of the Bourgeoisie, Solaris, Cries and Whispers
 1973 - The Exorcist, Don't Look Now, Badlands, Mean Streets, Amarcord
 1974 - A Woman Under the Influence, The Godfather: Part II, Chinatown, The Conversation, Celine and Julie Go Boating, Cvijet 1001 noći
 1975 - Jaws, Barry Lyndon, Monty Python and the Holy Grail, Jeanne Dielman, 23 quai du Commerce, 1080 Bruxelles, Nashville
 1976 - Taxi Driver, Network, In the Realm of the Senses, 1900, Kings of the Road, Izbavitelj
 1977 - Annie Hall, Star Wars, Killer of Sheep, Close Encounters of the Third Kind, Providence
 1978 - Halloween, Dawn of the Dead, The Tree of Wooden Clogs, Days of Heaven, The Deer Hunter
 1979 - Apocalypse Now, Being There, Life of Brian, Alien, Manhattan, Stalker

Izvori

Vanjske veze 
 1970-te na filmu Filmsite

1970-e na filmu